CELEX: E2020C0047
Language: fi
Date: 2020-05-25 00:00:00
Title: EFTAn valvontaviranomaisen delegoitu päätös N:o 47/20/KOL, annettu 25 päivänä toukokuuta 2020, luvan myöntämisestä Norjalle poiketa asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä [2020/1248]

3.9.2020   
            
            
               FI
            
            
               Euroopan unionin virallinen lehti
            
            
               L 288/26
            
         
      EFTAN VALVONTAVIRANOMAISEN DELEGOITU PÄÄTÖS N:o 47/20/KOL,
      annettu 25 päivänä toukokuuta 2020,
      luvan myöntämisestä Norjalle poiketa asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä [2020/1248]
      EFTAN VALVONTAVIRANOMAINEN, joka
      ottaa huomioon ETA-sopimuksen liitteessä XIII olevassa 66n kohdassa tarkoitetun säädöksen,
      ottaa huomioon Euroopan parlamentin ja neuvoston asetuksen (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY (1) kumoamisesta, sellaisena kuin se on muutettuna, jäljempänä ’säädös’, sellaisena kuin se on mukautettuna ETA-sopimukseen sen pöytäkirjalla 1 ja ETA:n sekakomitean päätöksellä N:o 163/2011 ja erityisesti sen liitteessä olevan 3 kohdan e alakohdalla,
      ottaa huomioon erityisesti säädöksen 14 artiklan 6 ja 7 kohdan,
      ottaa huomioon EFTAn liikennekomitean 6 päivänä toukokuuta 2020 hiljaisen hyväksynnän muodossa antaman lausunnon, jonka alkuperäistä määräaikaa jatkettiin poikkeuksellisesti yhdellä kuukaudella koronaviruskriisin vuoksi,
      sekä katsoo seuraavaa:
      Norja ilmoitti EFTAn valvontaviranomaiselle, jäljempänä ’valvontaviranomainen’, ja Euroopan lentoturvallisuusvirastolle, jäljempänä ’virasto’, aikovansa poiketa komission asetuksen (EU) N:o 1178/2011 (2) liitteessä I olevan FCL.905.SFI kohdan vaatimuksista myöntämällä simulaattorikouluttajille (SFI) oikeuden antaa koulutusta SFI-valtuutuksen hakijoille ilman vaatimusta vähintään kolmen vuoden kokemuksesta tyyppikouluttajana.
      Säädöksen 14 artiklan 6 kohdassa todetaan, että jos asetuksen täytäntöönpanosääntöjä soveltamalla saavutettavaa turvallisuustasoa vastaava taso voidaan saavuttaa muilla keinoin, jäsenvaltiot voivat myöntää näistä täytäntöönpanosäännöistä poikkeuksen, mutta se ei saa johtaa hakijoiden syrjintään kansallisuuden perusteella.
      Säädöksen 14 artiklan 7 kohdan nojalla valvontaviranomainen on arvioinut pyydetyn poikkeuksen tarpeen ja siitä seuraavan turvallisuustason viraston 29 päivänä lokakuuta 2019 antaman (asiakirja N:o 1094402) ja 6 päivänä marraskuuta 2019 oikaistun suosituksen (asiakirja N:o 1095781) perusteella. Valvontaviranomainen on myös ottanut huomioon, että Euroopan komissio on antanut samankaltaisesta poikkeuksesta myönteisen arvion komission päätöksessä 2014/69/EU (3), ja toteaa, että poikkeaman myötä saavutettava turvallisuustaso vastaa yhteisiä lentoturvallisuussääntöjä soveltamalla saavutettavaa tasoa, kunhan tietyt ehdot täyttyvät.
      ETA:n sekakomitean antaman päätöksen N:o 163/2011 1 artiklan ja sen liitteessä olevassa 3 kohdassa esitetyn a mukautuksen mukaisesti käsitteellä ’jäsenvaltio(t)’ tarkoitetaan asetuksessa olevan määritelmän lisäksi EFTA-valtioita.
      Säädöksen 14 artiklan 7 kohdan mukaisesti poikkeus, joka myönnetään yhdelle EFTA-valtiolle, on ilmoitettava kaikille EFTA-valtioille, joilla on myös oikeus soveltaa kyseistä poikkeusta. Tämä päätös olisi sen vuoksi osoitettava kaikille EFTA-valtioille. Kunkin poikkeuksen kuvauksen sekä siihen liittyvien ehtojen olisi oltava sellaisia, että muut EFTA-valtiot voivat soveltaa kyseistä toimenpidettä heti kun ne ovat samassa tilanteessa ilman, että valvontaviranomaisen on annettava uudelleen hyväksyntänsä. EFTA-valtioiden olisi kuitenkin ilmoitettava poikkeusten soveltamisesta, koska niiden vaikutukset voivat ulottua kyseisen EFTA-valtion alueen ulkopuolelle.
      Tässä päätöksessä säädetyt toimenpiteet ovat EFTAn liikennekomitean lausunnon mukaiset,
      ON HYVÄKSYNYT TÄMÄN PÄÄTÖKSEN:
      
                  1.
               
               
                  Norja voi poiketa asetuksen (EU) N:o 1178/2011 liitteessä I olevan FCL.905.SFI kohdan vaatimuksista tämän päätöksen liitteessä esitetyn mukaisesti edellyttäen, että tämän päätöksen liitteessä olevassa 4 kohdassa täsmennetyt ehdot täyttyvät.
               
            
                  2.
               
               
                  Kaikilla EFTA-valtioilla on oikeus soveltaa samaa toimenpidettä, sellaisina kuin se vahvistetaan tämän päätöksen liitteessä. EFTA-valtioiden on ilmoitettava tästä valvontaviranomaiselle, virastolle ja kansallisille ilmailuviranomaisille.
               
            
                  3.
               
               
                  Päätös on osoitettu kaikille EFTA-valtioille. Se on todistusvoimainen englannin kielellä.
               
            
                  4.
               
               
                  Tämä päätös annetaan tiedoksi Norjalle, Islannille ja Liechtensteinille.
               
            
         Tehty Brysselissä 25 päivänä toukokuuta 2020.
         
            EFTAn valvontaviranomaisen puolesta, delegointipäätöksellä N:o 103/13/KOL
         
         
            Högni KRISTJÁNSSON
            
               Asiasta vastaava kollegion jäsen
            
         
         
            Carsten ZATSCHLER
            
               Allekirjoittaja oikeus- ja hallintoasioista
            
            
               vastaavan johtajan ominaisuudessa
            
         
      
      
         (1)  EUVL L 79, 19.3.2008, s. 1.
      
         (2)  Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1), sellaisena kuin se on mukautettuna ETA-sopimukseen sen pöytäkirjalla 1.
      
         (3)  Komission päätös 2014/69/EU, annettu 6 päivänä helmikuuta 2014, luvan antamisesta Ruotsille ja Yhdistyneelle kuningaskunnalle poiketa Euroopan parlamentin ja neuvoston asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä (EUVL L 39, 8.2.2014, s. 60).
   
   
      
         LIITE
         EFTA-valtioiden poikkeus asetuksesta (EU) N:o 1178/2011 simulaattorikouluttajan oikeuksien ja ehtojen osalta
         1.   Pyynnön kuvaus
         
         Asetuksen (EU) N:o 1178/2011 liitteessä I olevassa FCL.905.SFI kohdassa vahvistetaan simulaattorikouluttajan (SFI) oikeudet, eikä simulaattorikouluttaja sen mukaan saa kouluttaa SFI-valtuutuksen hakijoita. Osassa FCL oikeus tämän koulutuksen antamiseen annetaan ainoastaan niille, joilla on tyyppikouluttajan (TRI) kelpuutus, ja heiltä edellytetään vähintään kolmen vuoden kokemusta tyyppikouluttajana.
         Norjan hallitus ilmoitti valvontaviranomaiselle 11 päivänä heinäkuuta 2019 päivätyllä kirjeellä (asiakirja N:o 1080642) aikovansa poiketa liitteessä I olevan FCL.905.SFI kohdan vaatimuksista. Norjan hallitus ilmoitti asiasta Euroopan lentoturvallisuusvirastolle, jäljempänä ’virasto’, 20 päivänä elokuuta 2019 päivätyllä kirjeellä (asiakirja N:o 1084282).
         Norja ehdotti, että simulaattorikouluttajille (SFI) annettaisiin oikeus kouluttaa SFI-valtuutuksen hakijoita ilman vaatimusta vähintään kolmen vuoden kokemuksesta tyyppikouluttajana.
         2.   Pyynnön arviointi
         
         2.1   Tarpeellisuus
         
         Norjan mukaan asetuksen (EU) N:o 1178/2011 liitteessä I oleva FCL.905.SFI kohta ei salli simulaattorikouluttajan kouluttaa SFI-valtuutuksen hakijoita. Osassa FCL oikeus tämän koulutuksen antamiseen annetaan niille, joilla on tyyppikouluttajan (TRI) kelpuutus, ja heiltä edellytetään vähintään kolmen vuoden kokemusta tyyppikouluttajana. Monet simulaattorikouluttajat, jotka toimivat SFI-kurssien kouluttajina Norjassa, eivät täytä vaatimusta, jonka mukaan heillä pitäisi olla kolmen vuoden kokemus tyyppikouluttajana. Sen vuoksi nämä simulaattorikouluttajat eivät voi enää toimia SFI-kurssien kouluttajina. Lisäksi monet nykyisistä simulaattorikouluttajista eivät kykenisi täyttämään TRI-vaatimuksia lääketieteellisistä syistä.
         Norjan tämänhetkisestä tilanteesta tekemän arvioinnin perusteella tyyppikouluttajia ei ole tarpeeksi opettamaan riittävän monia SFI-valtuutuksen hakijoita ja täyttämään toimialan koulutustarpeita. Tästä syystä tällaiseen koulutukseen pätevistä kouluttajista tulee pula, mikä voi haitata lentäjien koulutusta erityisesti liike- ja yrityslentotoiminnan osalta, jollei poikkeusta myönnetä.
         2.2   Turvallisuustason vastaavuus
         
         Norja ehdotti, että simulaattorikouluttajille, jotka eivät täytä vaatimusta vähintään kolmen vuoden kokemuksesta tyyppikouluttajana, annettaisiin lupa kouluttaa SFI-valtuutuksen hakijoita. Tällaisilla simulaattorikouluttajilla on oltava vähintään kolmen vuoden kokemus simulaattorikouluttajana, minkä lisäksi heidän on pitänyt suorittaa erityinen kaksipäiväinen SFI-kouluttajan pitämä SFI-kouluttajakurssi ja läpäistä pätevyyden arviointi. Norja ehdotti myös, että näiltä simulaattorikouluttajilta edellytettäisiin pätevyyden arvioinnin läpäisemistä SFI-kurssin aikana, jotta he voisivat säilyttää oikeuden toimia SFI-kouluttajana.
         Virasto yhtyi Norjan arvioon, jonka mukaan suunnitellulla poikkeuksella saavutetaan vastaava turvallisuustaso kuin soveltamalla yhteisiä lentoturvallisuussääntöjä, erityisesti ehdotettujen lisäkoulutus- ja tarkastuslentovaatimusten avulla.
         3.   Poikkeuksen kuvaus
         
         Norja saa asetuksen (EU) N:o 1178/2011 liitteessä I olevasta FCL.905.SFI kohdasta poiketen myöntää simulaattorikouluttajille, jotka eivät täytä vaatimusta vähintään kolmen vuoden kokemuksesta tyyppikouluttajana, oikeuden kouluttaa SFI-valtuutuksen hakijoita.
         4.   Poikkeuksen soveltamisen ehdot
         
         Tällaisilla simulaattorikouluttajilla on oltava vähintään kolmen vuoden kokemus simulaattorikouluttajana, minkä lisäksi heidän on suoritettava erityinen kaksipäiväinen SFI-kouluttajan pitämä SFI-kouluttajakurssi ja läpäistävä pätevyyden arviointi.
         5.   Poikkeuksen yleinen sovellettavuus
         
         Kaikki EFTA-valtiot voivat soveltaa tätä poikkeusta, jos 4 kohdassa kuvatut ehdot täyttyvät.